CELEX: 32019R0675
Language: el
Date: 2019-04-29 00:00:00
Title: Εκτελεστικός κανονισμός (ΕΕ) 2019/675 της Επιτροπής, της 29ης Απριλίου 2019, για την τροποποίηση του κανονισμού (ΕΚ) αριθ. 1067/2008 για το άνοιγμα και τον τρόπο διαχείρισης των κοινοτικών δασμολογικών ποσοστώσεων για τον μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών

30.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 114/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/675 ΤΗΣ ΕΠΙΤΡΟΠΗΣ
         της 29ης Απριλίου 2019
         για την τροποποίηση του κανονισμού (ΕΚ) αριθ. 1067/2008 για το άνοιγμα και τον τρόπο διαχείρισης των κοινοτικών δασμολογικών ποσοστώσεων για τον μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 187 πρώτο εδάφιο στοιχείο α),
         Εκτιμώντας τα ακόλουθα:
         
                     (1)
                  
                  
                     Το άρθρο 2 παράγραφος 1 του κανονισμού (ΕΚ) αριθ. 1067/2008 της Επιτροπής (2) προβλέπει το άνοιγμα συνολικής δασμολογικής ποσόστωσης για την εισαγωγή 3 073 177 τόνων μαλακού σίτου που υπάγεται στον κωδικό ΣΟ 1001 99 00, ποιότητας άλλης πλην της υψηλής ποιότητας, με δασμό 12 EUR ανά τόνο.
                  
               
                     (2)
                  
                  
                     Στο πλαίσιο της συνολικής δασμολογικής ποσόστωσης, το άρθρο 3 παράγραφος 1 του κανονισμού (ΕΚ) αριθ. 1067/2008 προβλέπει επιμέρους ποσόστωση 2 378 387 τόνων για τρίτες χώρες, εκτός από τον Καναδά και τις Ηνωμένες Πολιτείες της Αμερικής, καθώς και επιμέρους ποσόστωση erga omnes 122 790 τόνων.
                  
               
                     (3)
                  
                  
                     Ωστόσο, στο πλαίσιο της συμφωνίας με τις Ηνωμένες Πολιτείες δυνάμει του άρθρου XXIV παράγραφος 6 της ΓΣΔΕ, μετά τη διεύρυνση της Ευρωπαϊκής Ένωσης το 2004 (3), συμφωνήθηκε να ληφθεί υπόψη, στην επιμέρους ποσόστωση erga omnes, ποσότητα 6 787 τόνων. Συνεπώς, πρέπει να προστεθούν 6 787 τόνοι στην επιμέρους ποσόστωση erga omnes, ενώ πρέπει να αφαιρεθεί η ίδια ποσότητα από την επιμέρους ποσόστωση για τις τρίτες χώρες, εκτός από τον Καναδά και τις Ηνωμένες Πολιτείες της Αμερικής.
                  
               
                     (4)
                  
                  
                     Βάσει του άρθρου 3 παράγραφος 3 του κανονισμού (ΕΚ) αριθ. 1067/2008, η επιμέρους ποσόστωση για τρίτες χώρες, εκτός από τον Καναδά και τις Ηνωμένες Πολιτείες της Αμερικής, πρέπει να διαιρεθεί σε τέσσερις τριμηνιαίες υποπεριόδους. Λαμβανομένης υπόψη της προαναφερθείσας μείωσης των ποσοτήτων για την εν λόγω επιμέρους ποσόστωση, είναι αναγκαία η προσαρμογή της ποσότητας κάθε τριμηνιαίας υποπεριόδου.
                  
               
                     (5)
                  
                  
                     Συνεπώς, ο κανονισμός (ΕΚ) αριθ. 1067/2008 θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 3 του κανονισμού (ΕΚ) αριθ. 1067/2008 τροποποιείται ως εξής:
            
                        1)
                     
                     
                        η παράγραφος 1 αντικαθίσταται από το ακόλουθο κείμενο:
                        
                           «1.   Η δασμολογική ποσόστωση εισαγωγής που αναφέρεται στο άρθρο 2 παράγραφος 1 υποδιαιρείται σε τρεις επιμέρους ποσοστώσεις:
                           
                                       α)
                                    
                                    
                                       επιμέρους ποσόστωση I (αύξων αριθμός 09.4123): 572 000 τόνοι για τις Ηνωμένες Πολιτείες·
                                    
                                 
                                       β)
                                    
                                    
                                       επιμέρους ποσόστωση II (αύξων αριθμός 09.4125): 2 371 600 τόνοι για τρίτες χώρες, εκτός από τον Καναδά και τις Ηνωμένες Πολιτείες της Αμερικής·
                                    
                                 
                                       γ)
                                    
                                    
                                       επιμέρους ποσόστωση III (αύξων αριθμός 09.4133): 129 577 τόνοι erga omnes.»·
                                    
                                 
                     
                  
                        2)
                     
                     
                        η παράγραφος 3 αντικαθίσταται από το ακόλουθο κείμενο:
                        
                           «3.   Η επιμέρους ποσόστωση II υποδιαιρείται σε τέσσερις τριμηνιαίες υποπεριόδους, οι οποίες καλύπτουν τις ακόλουθες ημερομηνίες και ποσότητες:
                           
                                       α)
                                    
                                    
                                       υποπερίοδος 1: 1η Ιανουαρίου έως 31 Μαρτίου: 592 900 τόνοι·
                                    
                                 
                                       β)
                                    
                                    
                                       υποπερίοδος 2: 1η Απριλίου έως 30 Ιουνίου: 592 900 τόνοι·
                                    
                                 
                                       γ)
                                    
                                    
                                       υποπερίοδος 3: 1η Ιουλίου έως 30 Σεπτεμβρίου: 592 900 τόνοι·
                                    
                                 
                                       δ)
                                    
                                    
                                       υποπερίοδος 4: 1η Οκτωβρίου έως 31 Δεκεμβρίου: 592 900 τόνοι.»
                                    
                                 
                     
                  
         
            Άρθρο 2
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 671.
         
            (2)  Κανονισμός (ΕΚ) αριθ. 1067/2008 της Επιτροπής, της 30ής Οκτωβρίου 2008, για το άνοιγμα και τον τρόπο διαχείρισης των κοινοτικών δασμολογικών ποσοστώσεων για τον μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών, και για τη θέσπιση παρέκκλισης από τον κανονισμό (ΕΚ) αριθ. 1234/2007 του Συμβουλίου (ΕΕ L 290 της 31.10.2008, σ. 3).
         
            (3)  Απόφαση 2006/333/ΕΚ του Συμβουλίου, της 20ής Μαρτίου 2006, για την έγκριση της σύναψης συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής δυνάμει του άρθρου XXIV: 6 και του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994 με σκοπό την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της διαδικασίας προσχώρησής τους στην Ευρωπαϊκή Κοινότητα (ΕΕ L 124 της 11.5.2006, σ. 13).